S-2/2013

Mál þetta höfðaði lögreglustjórinn á Akranesi með ákæru 16. janúar 2013 á hendur ákærða, V-kk-þgf H. G-kk-þgf kt. …, Hagaflöt 11, Akranesi. Málið var dómtekið 3. maí 2013.

Í ákæruskjali er ákærða gefið að sök eftirtalin brot:

I.

Fyrir líkamsárás á Akranesi, aðfararnótt sunnudagsins 9. september 2012, við Skólabraut 26, með því að hafa slegið …, kt. …, einu hnefahöggi með krepptum hnefa í andlitið með þeim afleiðingum að mikið blæddi úr nefi og 1,5 cm langur skurður kom ofan við efri vör vinstra megin, eymsli við nefbein og stuttu síðar einkenni vegna verkja í andliti og höfði og stífleika í hálsi og herðum.

Telst þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998. (Mál nr. 012-2012-1323)

II.

Fyrir umferðalagabrot á Akranesi, með því að hafa föstudaginn 8. júní 2012 ekið undir áhrifum áfengis ( alkóhólmagn í blóði 1,70 prómill) og undir áhrifum bannaðra ávana- og fíkniefna (í þvagi fannst amfetamín) án nægjanlegrar aðgæslu og tillitsemi í fyrsta lagi bifreiðinni LJ-171 um nóttina vestur Suðurgötu og utan í bifreiðina YD-906 sem stóð gengt húsi nr. 19 auk þess í öðru lagi um morguninn bifreiðinni með einkanúmerinu HOE suður Asparskóga, austur Ketilsflöt og suður Þjóðbraut en á gatnamótum Þjóðbrautar og Ketilsflatar hafi ákærði misst stjórn á bifreiðinni og ekið yfir umferðareyju og gangbrautarskilti með þeim afleiðingu að númeraplata framan af bifreiðinni brotnaði af og varð eftir á vettvangi við Þjóðbraut og í báðum tilvikum fyrir að hafa ekið af vettvangi án þess að sinna skyldum sínum vegna árekstranna.

Telst þetta varða við 4.gr., 1. mgr. 10. gr., 1.mgr. sbr. 3. mgr. 45. gr., 1. mgr. sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987 sbr. 186. gr. laga nr. 82/1998.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga sbr. 25. gr. laga nr. 44/1993 og 18. gr. laga nr. 66/2006.

Einkaréttarkrafa:

Af hálfu …, er krafist að ákærði verði dæmdur til að greiða honum skaða- og miskabætur að fjárhæð kr. 1.053.390.- með vöxtum skv. 8. gr. laga um vexti og verðtryggingu nr. 38/2001 frá 9. september 2012 til 13. október 2012, en síðan með dráttarvöxtum skv. 9. gr., sbr. 1. mgr. 6. gr. laganna. Þá er gerð krafa um málskostnað að skaðlausu. Þá er gerður fyrirvari um breyttar kröfur ef í ljós kemur frekara tjón hjá brotaþola. Einnig áskilinn réttur til að leggja fram frekari gögn til stuðnings kröfunni á síðari stigum málsins, bera fram nýjar málsástæður, mótmæli lagarök og leiða vitni ef þörf krefur. Þá er gerður sérstakur fyrirvari til að hafa uppi kröfur vegna annars kostnaðar skv. 1. gr. skaðabótalaga, þjáninga skv. 3. gr. skaðabótalaga, varanlegs miska skv. 4. gr. skaðabótalaga og varanlegrar örorku skv. 5. -7. gr. skaðabótalaga.

Með ákæru 5. mars 2013 var opinbert mál, sem fékk númerið S-35/2013 hjá dóminum, höfðað af lögreglustjóranum á Akranesi gegn ákærða. Var mál vegna þeirrar ákæru sameinað þessu máli.

Í ákæruskjali segir að málið sé höfðað gegn ákærða fyrir „líkamsárás á Akranesi, aðfararnótt fimmtudagsins 27. desember 2012, á skemmtistaðnum Gamla Kaupfélaginu, Kirkjubraut 11, með því að hafa kýlt …, kt. …, einu hnefahöggi með krepptum hnefa í andlitið með þeim afleiðingum að hann féll í golfið og rotaðist auk þess sem mikið blæddi úr nefi og hann hlaut eymsli yfir vinstra kinnbeini.

Telst þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu …, er krafist að ákærði verði dæmdur til að greiða honum skaðabætur að fjárhæð kr. 291.817.- ásamt vöxtum skv. 8. gr. vaxtalaga nr. 38/2001 frá 27. desember 2012 til 1. apríl 2013 en með dráttarvöxtum skv. 1. mgr. 6. gr. sbr. 9. laganna frá 1. apríl 2013 til greiðsludags.“

Í málinu liggur ekki fyrir hvenær ákærði lauk akstri 8. júní 2012 og hvert alkóhólmagn var í blóði ákærða þegar akstri lauk allur vafi að þessu leyti ber að virða ákærða í hag. Af hálfu ákæruvaldsins var fallið frá kröfu þess efnis að ákærði verði sviptur ökurétti í þrjú ár og sex mánuði en verði sviptur ökurétti í tvö ár. Að því gættu hefur ákærði játað skýlaust fyrir dómi öll þau brot sem honum eru gefin að sök og er játning hans studd sakargögnum í öllum atriðum. Eru því efni til að leggja dóm á málið samkvæmt 1. mgr. 164. gr. laga nr. 88/2008. Samkvæmt þessu verður ákærði sakfelldur fyrir brotin sem eru réttilega færð til refsilaga.

Samkvæmt sakavottorði ákærða hefur hann frá árinu 2002 hlotið þrjá dóma og fjórum sinnum gengist undir viðurlög fyrir dómi og hjá lögreglu, fyrir brot gegn almennum hegningarlögum, lögum um ávana- og fíkniefni og umferðarlögum. Þau mál sem skipta máli hér er sektargerð lögreglustjóra frá 11. október 2012, fyrir hraðakstur. Var refsing ákveðin 140.000 króna sekt og svipting ökuréttar í 3 mánuði. Einnig hefur áhrif sektargerð lögreglustjóra frá 31. október 2012, einnig fyrir hraðakstur. Var refsing ákveðin 140.000 króna sekt og svipting ökuréttar í 3 mánuði. Þau brot sem ákærði hefur verið sakfelldur fyrir samkvæmt ákæru 16. janúar voru framin fyrir ofangreindar sáttir og ber því að gera ákærða hegningarauka, sbr. 78. gr. almennra hegningarlaga. Einnig hefur áhrif dómur frá 12. janúar 2011 meðal annars fyrir brot gegn 2. mgr. 218. gr. almennra hegningarlaga og umferðarlögum. Var refsing ákveðin sex mánaða fangelsi skilorðsbundið í tvö ár.

Með brotum þeim sem ákærði hefur nú verið sakfelldur fyrir hefur hann rofið skilorð dómsins frá 12. janúar 2011. Samkvæmt 60. gr. almennra hegningarlaga verður ákærða gerð refsing í einu lagi vegna skilorðsdómsins og þeirra brota sem hann hefur verið sakfelldur fyrir í þessu máli. Refsinguna ber að tiltaka samkvæmt reglum 77. gr. og 78. gr. almennra hegningarlaga. Við ákvörðun refsingar er þess að gæta að um er að ræða ítrekað ofbeldisbrot, sbr. 1. mgr. 218. gr. b. laganna. Að þessu gættu þykir refsing hans hæfilega ákveðin fangelsi í átta mánuði. Að virtum sakaferli ákærða eru engin efni til að skilorðsbinda refsinguna.

Þá þykir rétt með vísan til 101. og 102. gr. umferðarlaga nr. 50/1987 að svipta ákærða ökurétti í 2 ár frá birtingu dómsins að telja.

Af hálfu brotaþola, …, er í ákæru 16. janúar 2013 gerð skaðabótakrafa á hendur ákærða. Í þinghaldi 28. febrúar 2013 var lögð fram breyting á kröfunni og hún lækkuð og krafist skaða- og miskabóta að fjárhæð 430.000 krónur.

Ákærði hefur fallist á bótaskyldu, en mótmælir fjárhæð kröfunnar. Krafa um kostnað vegna fatnaðar sem eyðilagðist við árásina er ekki studd reikningum né öðrum gögnum og verður sá liður kröfunnar ekki tekinn til greina.

Þá verður ákærða gert með vísan til 26. gr. skaðabótalaga, nr. 50/1993, að greiða brotaþola miskabætur, sem þykja að öllum atvikum virtum hæfilega ákveðnar 200.000 krónur. Fjárhæð dæmdra skaðabóta ber vexti eins og í dómsorði greinir.

Þá verður ákærða gert að greiða brotaþola málskostnað sem þykir hæfilega ákveðin að meðtöldum virðisaukaskatti, svo sem greinir í dómsorði.

Af hálfu brotaþola, …, er í ákæru 5. mars 2013 gerð skaðabótakrafa á hendur ákærða, en kröfu sína sundurliðar brotaþoli þannig:

Komugjald og kostnaður við læknisrannsóknir...kr. 13.787

Flutningur með sjúkrabíl......................................kr. 5.500

Ný jakkaföt......................................................... kr. 39.900

Miskabætur......................................................... kr. 200.000

Samtals kr. 259.187

Ákærði hefur fallist á bótaskyldu, en mótmælir fjárhæð kröfunnar.

Með broti sínu felldi ákærði á sig miskabótaskyldu gagnvart brotaþola, en þær bætur þykja hæfilega ákveðnar 150.000 krónur. Kröfu um munatjón reisir brotaþoli á reikning frá versluninni Bjarg, en þar kemur fram að hann keypti jakkaföt 4. desember 2012 fyrir 39.900 krónur. Ekki þykir varhugavert að leggja til grundvallar að um sé að ræða þau föt sem skemmdust í umrætt sinn. Verður krafan tekin til greina að því leyti. Kostnaður vegna sjúkrabíls og læknisrannsókna er studdur reikningum og verður tekin til greina. Fjárhæð dæmdra skaðabóta ber vexti eins og í dómsorði greinir.

Loks verður ákærða gert að greiða brotaþola málskostnað sem þykir hæfilega ákveðinn eins og greinir í dómsorði.

Með vísan til 1. mgr. 218. gr. laga nr. 88/2008 verður ákærði dæmdur til að greiða sakarkostnað samkvæmt yfirliti lögreglu um þann kostnað og ákvörðun dómsins um málsvarnarlaun verjanda, sem ákveðinn er að meðtöldum virðisaukaskatti eins og greinir í dómsorði.

Uppkvaðning dómsins hefur dregist fram yfir lögbundinn frest en dómari og sakflytjendur töldu ekki þörf endurflutnings, sbr. 1. mgr. 184. gr. framangreindra laga.

A-x-x V. M-kk-nf, héraðsdómari, kveður upp dóm þennan.

D Ó M S O R Ð:

Ákærði V-kk-nf H. G-kk-nf sæti fangelsi í átta mánuði.

Ákærði er sviptur ökurétti í tvö ár frá birtingu dómsins að telja.

Ákærði greiði … 200.000 krónur með vöxtum samkvæmt 1. mgr. 8. gr. laga um vexti og verðtryggingu, nr. 38/2001, frá 9. september 2012 til 13. október 2012, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 130.000 krónur í málskostnað.

Ákærði greiði … 209.187 krónur með vöxtum samkvæmt 1. mgr. 8. gr. laga um vexti og verðtryggingu, nr. 38/2001, frá 27. desember 2012 til 1. apríl 2013, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 130.000 krónur í málskostnað.

Ákærði greiði 342.408 krónur í sakarkostnað, þar með talin málsvarnarlaun skipaðs verjanda ákærða, B-kk-ef N-kk-ef, hæstaréttarlögmanns, 87.850 krónur.

A-x-x V. M-kk-nf